**The (permanent) attitude to water as part of the environment - Case studies from Palestine and the state of Israel, 1920 – 1960**

בשנת 2004 התקבלה בפרלמנט הישראלי החלטה לשנות את חוק המים. חוק זה שנחקק בשנת 1959 נועד לקבוע את הבעלות המשפטית על המים בתחומי המדינה ולהגדיר היבטים שונים של ניהול משק המים. במסגרת החוק הוגדרו השימושים האפשריים של המים. רק בשנת 2004 במסגרת התיקונים לחוק נקבע כי אחת המטרות של החוק היא להבטיח מים לטבע, לסביבה. השינוי בחוק נקבע לאחר מאבק של ארגונים סביבתיים וגורמים שונים נוספים וניתן ללמוד בעקיפין ממאבק זה כי מצב המעיינות והנחלים במדינה היה קשה. לנוכח מאבק זה וההחלטה בפרלמנט נשאלה השאלה - מה היה היחס אל מקורות מים בכל השנים שקדמו לחקיקה? ההרצאה תתמקד בתקופה שמראשית שלטון המנדט הבריטי על פלשתינה (1920), לאחר סיום מלחמת העולם הראשונה, ועד שנות השישים בה הסתיימה בנייתו של גדול מפעלי המים של המדינה (מאז ועד היום) מפעל המוביל הארצי.

כדי להבין את היחס אל המים עלינו להבין את מצבה ההידרולוגי של הארץ. מדינת ישראל נמצאה באזור מדברי וסמי מדברי כאשר היצע המים הגדול נמצאה בצפונה של הארץ וחלקה הדרומי של המדינה הוא אזור מדברי. מספר הנחלים הזורמים הוא קטן ובנוסף לנחלי הצפון בולט נחל הירקון במרכז הארץ. בהרים מצויים מעיינות רבים אך קטנים. מציאות הידרולוגית זו הייתה שונה לחלוטין מהמציאות שהכירו המהגרים היהודים שהגיעו אל הארץ ממזרח אירופה וממרכזה. בנוסף לכך, תשתיות המים במדינה בוודאי עד לתקופת המנדט הבריטי (1917 – 1948) לא היו מפותחות דיים והתבססו על שיטות מסורתיות והמים לא היו זמינים בכל הבתים.

ההתיישבות היהודית בארץ בתקופת המנדט הייתה בעיקרה מבוססת על תפיסה אידיאולוגית – הציונות. בהתאם לתפיסה זו היגרו יהודים אל הארץ בשאיפתם לפעול לעצמאותה של הקהילה היהודית. על פי מחקרו של דה שליט גישתם של מהגרים אלו אל הסביבה עברה שינויים לאורך השנים. מגישה רומנטית בה ביקשו המהגרים להשתלב בטבע לגישת פיתוח. על פי גישה זו, החל מאמצע שנות ה- 30 של המאה ה – 20 כל המשאבים גויסו על מנת לשרת את האידיאולוגיה. לאחר הקמת המדינה (1948) ועם התפתחות הגישות המדעיות אל הסביבה (בעולם וגם במדינת ישראל) השתנה גם היחס אל הסביבה ונעשו פעולות על ידי רשויות המדינה על מנת לשמור על הסביבה ולהגן עליה למען הדורות הבאים.

דה שליט אינו עוסק במחקרו ביחס אל המים, ומחקר שמוצג כאן נועד להשלים במידה רבה מחקר זה. לנוכח הצורך בהקמת ישובים עבור המתיישבים היהודיים ובהעדר היצע של מים עילאיים עשו הציונים מאמץ ניכר על מנת לחקור ולהבין את אפשרויות ניצול המים במרחב הארץ. החל משנת 1920, ערב תקופת הפיתוח אותה מגדיר דה – שליט ועוד בתקופה הרומנטית לשיטתו, עסקו הציונים רבות במחקר מים, בהקמת מפעלי מים המבוססים על קידוחים ובניהול מקצועי של משק המים. במידה רבה ראשית העיסוק של הציונים עם המים (בתקופה זו) היה מבוסס על מחקר (מה שדה שליט קרא – הגישה המדעית) שתכליתו הייתה לסייע בניצול מקסימלי. המידע לא נועד רק לצרכי הווה ולהקמת יישובים, פיתוח החקלאות וכו'. כידוע בתקופת המנדט התפתח מאבק לאומי בין התנועה הפלשתינאית והתנועה הציונית בדבר עתידה של הארץ. במציאות זו הידע על המים שירת את מקבלי ההחלטות בתנועה הציונית בנוגע למאבקים על גבולות הארץ וחלוקתה.

ומה בנוגע לעניין הפיתוח? כפי שכבר הסברתי למעלה בשנות ה- 30 ידעה הארץ פיתוח ניכר כאשר הציונים היו מעורבים בו בצורה אינטנסיבית. במסגרת זו הוקמו ישובים, יובשו ביצות, נטעו יערות כחלק ממאבק על שליטה על קרקעות ועוד. היחס של הציונים אל הסביבה היה כאל מרחב שיש לכבוש אותו. בדומה לשאר המשאבים של הארץ גם המים יועדו לניצול מקסימלי על מנת להבטיח את הפעילות הציונית. לנוכח המידע הרב שנצבר עסקו המוסדות הציונים גם תכנון עתידי של מפעלי המים. מטרת התכניות הללו היה להכשיר את הארץ להמשך הפיתוח. במסגרת זו גם נקבעו הערכות שונות בנוגע לכמות המים במרחב הארץ. המים על פי התכניות השונות נועדו להיות בשליטה מלאה כאשר ייעודם היה ברור – התיישבות וחקלאות. במילים אחרות המים נועדו לשרת את האידיאולוגיה.

אבל מה קרה לאחר הקמת המדינה, לאחר שהסתיים שלב במאבק הלאומי, האם אז השתנה היחס אל המים?

מיד לאחר הקמת המדינה ועיצוב גבולותיה ניגשה המדינה להגשים את תכניות הפיתוח של הארץ. בהתאם לגבולות הזמנים שנקבעו למדינה ולנוכח גלי המהגרים שהגיעו אליה לאחר סיום המלחמה בשנת 1948 - 1949, החלו המהנדסים להוביל לגיבוש תכניות ארציות ואזוריות לניהול משק המים. כחלק מהתכניות הללו ביקשה המדינה להגשים את התכניות שהוכנו כבר בתקופת המנדט, בימים שהארץ עוד הייתה זירה למאבק. אחד המפעלים הגדולים הראשונים שבהם עסקה המדינה היה מפעל הולכת המים מהירקון אל הנגב. בשנת 1952 החלה בפועל הטיית מי הנחל (220 מלמ"ק בשנה) אל דרום הארץ כאשר עתידו של הנחל נחרץ והוא נועד היה להתייבש ולהפוך לתעלת ביוב. מבחינתם של הפקידים והמהנדסים שהובילו את הפרויקט הייתה הקמתו הגשמה של חלום. מבחינת צרכי ההתיישבות ברור היה כי שטח הנגב זקוק היה למים. אך מה בנוגע לנחל? ומה בנוגע לתנאי החיים של התושבים שגרו ליד הנחל? רק כעבור שנתיים לאחר תחילתן של העבודות נעשה ניסיון מסוים לעצור את המפעל ולשמור קצת מים לנחל. אמנם החלטה זו נבעה משיקולים אתנוצנטריים אבל היא הצביעה על כיוון אפשרי – שמירת המשאב גם לצרכים נוספים מלבד התיישבות וחקלאות. למרות המחאה דינו של הנחל נגזר. כעבור כמה שנים לאחר תחילת פעילות השאיבה הפך נחל הירקון לנהר ביוב.

תקופת הניצול תוך העדר התייחסות לצרכים אחרים נמשכה למעשה מעבר לשנות ה- 60 של המאה העשרים, עת הוקם המפעל הארצי. לנוכח המידע הרב שנצטבר על היצע המים בארץ נעשו פעולות ניצול משמעותיות שתוצאותיהם הייתה פגיעה משמעותית במעיינות, בנחלים ובמי התהום. נראה כי היחס אל המים כמשאב שיש לנצל אותו לצורך תחזוקת רעיון אידיאולוגי נמשך גם לאחר הקמת המדינה. אפשר למצוא הסברים רבים לכך – כלכליים, חברתיים, מדיניים וכו'. תחושת "האין מים" שמלווה את תושבי הארץ לנוכח המצב ההידרולוגי הייחודי הפכה לשאיפה לניצול מים מוחלט, עד אובדן ופגיעה בהיצע המים, בסביבות המים (נחלים ועוד). גם כאשר החלה פעילות לשימור הסביבה ואף נחקקו חוקים שנועדו לאפשר את הקמתם של שמורות טבע (1963) ובהמשך גם שמירה על הארכיאולוגיה של הארץ (1978) עדין המים היה מחוץ לדיון הסביבתי.

רק בשנת 2004 הטיל המחוקק אחריות על מוסדות המדינה לשמור את המים גם לסביבה. היה זה כחמישים שנה לאחר שהחלו הפרויקטים המרכזיים של הוצאת המים מהסביבה וייעודם לצרכי האדם. לשינוי זה היו סיבות שונות בניהם חדירתו של שיח סביבתי לחברה הישראלית אבל גם השינויים שהתרחשו במשק המים עם כניסתם לשימוש של מתקני ההתפלה. מציאות זו של היצע מים זמין הקל על ההחלטה לשלב את המים כחלק מהסביבה. אבל השינוי המשמעותי יותר הוא התרבותי והוא קשור לשינויים ביחסי האדם עם הסביבה בעולם בכלל ובמדינת ישראל בפרט. בשינוי הזה המים היו כבר חלק מהשיח.